Ukraina Oliy Radasi Simferopol Xalqaro aeroportiga ikki karra qahramon, afsonaviy uchuvchi Ahmadxon Sulton nomini berdi. Bu haqda “Krymskiye novosti” agentligi xabar bermoqda. Ahmadxon Sulton (Ametxan Sultan) – qrim tatar xalqining qahramoni bo‘lib, urush yillari Reyxning 49ta samolyotini urib tushirgani bilan mashhur. Ikki karra SSSR Qahramoni unvoni bilan taqdirlangan. “Vatan qanotlari” (Vatan k’anatlary) aviatorlar tashabbuskor guruhi 5 yil davomida Simferopol Xalqaro aeroportiga uning nomini berish uchun kurashib keldi. O‘tgan yilning oxirida ular to‘g‘ridan-to‘g‘ri Ukraina prezidenti Pyotr Poroshenkoga murojaat qilishdi. Poroshenkoning tashabbusi bilan qaror muhokamasi Oliy Rada muhokamaga qo‘yildi. Qaror loyihasini 240 deputat ma’qulladi.